*Bornholms Tidende, 4/9 2006*

**Kor med ambitioner**

Rudersdal Koret, dirigeret af Torsten Mariegaard, sang i Sct. Nicolai Kirke søndag d. 3. september.

Med vægten lagt på to af tysk romantiks og senromantiks store komponister Felix Mendelssohn-Bartholdy og Anton Bruckner blev det en spændende time i selskab med et velsyngende kor. Som ikke skal i fokus for deres udsættelser af førnævnte tonesættere, men fordi koret hørbart havde ambitioner med deres udtryk; det var stemmegrupper, der passede godt til hinanden, og Rudersdal Koret udmærkede sig ved at synge både i bredden, dybden og højden.

Bredde og dybde var der i Bruckners Locus iste, som byggede på en raffineret brug af de fire stemmegrupper, der som guirlander smøg sig ind og ud af hinanden. Strømmende varmt og overordentlig nuanceret fik nordsjællænderne udtrykt dette flotte vokalværk. Også Mendelssohns Salme 100 kom godt i vej. Igen lod man sig føre med af den rummelighed og det overskud, som koret havde i de fremadrettede og varierede spændingsfelter.

Akkompagneret af kirkens organist Kevin Duggan sang koret Mozarts flerstemmige udsættelse Ave verum corpus. Atter en flydende, melodiøs fortolkning, men her savnede jeg i væsentlig grad de iboende kontraster i det lille værk.

Koret havde valgt at præsentere tre satser fra Mendelssohns dramatiske oratorium (som koret gav i sin fulde længde her i foråret). Med disse satser blev der i programmet lovet os "englesang", og ja, englesang fik vi, men hvorfor ikke en dramatisk sats som alternativ? Guderne skal vide, at der blot i de valgte satser var nok at dramatisere over: Elias' forbøn for de frigivne hos Gud, hans flugt ud i ørkenen, tvivl, træthed og mod­løshed, frustrationer over ikke at kunne se nogen effekt af sine anstrengelser osv. osv. I hvert fald viste de valgte indslag korets ambitionsniveau, at de vil noget med deres sang.

De tre parametre, højde, dybde og bredde, kom vel allerklarest til udtryk i den afsluttende fortolkning af *I Danmark er jeg født.* I en fri medleven og meget lys melodik blev det en god afslutning på en eftermiddag med spændende programpunkter.

 *pol*